google/wiki40b huggingface dataset:
Margaret Gilbert

Margaret Gilbert (sündinud 1942 Suurbritannias) on Briti-USA filosoof, keda tuntakse eelkõige tema panuse poolest sotsiaalteaduste filosoofiasse, eriti sotsiaalsete nähtuste analüütilisse filosoofiasse. Ta on kirjutanud ka teistest filosoofia harudest, sealhulgas poliitilisest filosoofiast, õigusfilosoofiast ja eetikast.
Gilbert kaitses bakalaureusekraadi (BA) klassikalises filoloogias ja filosoofias Cambridge'i Ülikoolis ning bakalaureuse- ja doktorikraadi filosoofias Oxfordi Ülikoolis. Aastatel 1983–2006 oli ta filosoofiaprofessor Connecticuti Ülikoolis Storrsis. Sügisel 2006 töötas ta Abraham I. Meldeni moraalifilosoofia õppetoolis California Ülikoolis Irvine'is. Gilbert on töötanud külalisõppejõu ja -teadurina paljudes akadeemilistes asutustes, sealhulgas Princetoni Ülikoolis, Princetoni Institute for Advanced Study's, Pennsylvania Ülikoolis, Indiana Ülikoolis, Oxfordis Wolfson College'is, Dresdeni Tehnikaülikoolis, Londoni King's College'is ning Rootsi Sotsiaalteaduste Uuringute Kolleegiumis. Ta peab tihti loenguid USA-s, Euroopas ja mujal.

Isiklikku

Margaret Gilbert on Briti ajaloolase Sir Martin Gilberti õde. Ta on olnud abielus filosoof Saul Kripkega.
Marcel Chevalier

Marcel Chevalier (28. veebruar 1921 Montrouge – 8. oktoober 2008 Vendôme) oli viimane Pariisi timukas aastail 1976–1981 kuni surmanuhtluse kaotamiseni.
Sel ametikohal sooritas ta 1977. aastal kaks viimast hukkamist Prantsusmaal, viimasena giljotineeris ta 10. septembril 1977 Marseille'is Hamida Djandoubi.
B.M.P.T.

B.M.P.T. oli prantsuse kunstirühmitus, mis sai oma nime selle liikmete Daniel Bureni, Olivier Mosset', Michel Parmentier' ja Niele Toroni perekonnanimede esitähtedest.
B.M.P.T. tegutses 1966. aasta detsembrist 1967. aasta detsembrini.

Tunnused

Kasutati suuremõõtmelisi alusraame. Materjalidest kasutati lõuendit, puitu, plasti, klaasi, kleeppaberit ja peegleid.
Maalid olid täiesti neutraalsed temaatika puudumise tõttu.
Piotr Pustelnik

Piotr Pustelnik (sündinud 12. juulil 1951 Łódźis) on poola alpinist ja teadur.
Ta on mägironija, kes on tõusnud kõigi 14 üle 8000 meetri kõrguse mäe tippu.
Ta on Łódźi Tehnikaülikooli teadur keskkonnakaitse kateedris inseneriprotsesside teaduskonnas ja saanud doktorikraadi keemiatehnoloogia alal.
Alates 2016. aastast on ta Poola Alpinismi Assotsiatsiooni president.

Mägironimine

Ta alustas mägironimisega 18-aastaselt, põhiliseks kohaks said 1975. aastast Tatra mäed. Välismaale pääses ta alles 1980. aastal. Alpides tegi kaasa mitu marsruuti, sealhulgas ronis ta Mont Blanci tippu. 1980. aastate esimesel poolel kirjutas ta doktoriväitekirja. Pärast teadusele ja perele pühendatud pausi sukeldus ta 1985. aastal jälle aktiivselt alpinismi. Käis Kashmiris, kuid siin tõus Himaalajas asuva Pinnacle Peaki tippu (6930 m) tal ebaõnnestus. 1989. aastal tõusis ta Pamiiris Korženevskaja tippu (7105 m). Järgmisel aastal otsustas ta rünnata kaheksatuhandelist tippu.

Tipputõusud kaheksatuhandelistele

Ta tegi 1990. aastal soolotõusu Karakoramis Gasherbrum II-le – oma esimese üle 8000 meetri kõrguse mäe tippu. 1995. aastal jõudis ta Himaalajas Džomolungma tippu ja 2010. aastal ronis ta enda jaoks viimase veel vallutamata kaheksatuhandelise mäe – Himaalajas asuva Annapurna – tippu. Sellega osutus ta 20. mägironijaks maailmas, kes on tõusnud kõigi 14 kaheksatuhandelise mäe tippu. Poolakatest on sellega varem hakkama saanud Jerzy Kukuczka ja Krzysztof Wielicki.
Eestimaa kubermangu seltsiasjade nõukogu

Eestimaa kubermangu seltsiasjade nõukogu (saksa Session für Vereinsangelegenheiten des Gouvernement Estland, vene Эстляндское губернское по делам об обществах и союзах присутствие) oli 1906-1917 Eestimaa kubermangus tegutsenud nõukogu, mis registreeris seltse ja ühingud ning tegi nende üle järelevalvet.
Nõukogu asutati 4. märtsil 1906 ukaasi alusel. Nõukogu esimees oli Eestimaa kuberner ja nõukokku kuulusid veel Eestimaa rüütelkonna peamees, kroonupalati esimees, prokurör, linnapea, linnaasjade komisjoni alaline liige, vanem vabrikuinspektor ja asjaajaja. Nõukogu allus Venemaa Senati I departemangule.
Nõukogu likvideeriti 30. märtsil 1917 Venemaa Ajutise Valitsuse määruse alusel.
Tatjana Tšernigovskaja

Tatjana Vladimirovna Tšernigovskaja (vene keeles Татьяна Владимировна Черниговская; sündinud 7. veebruaril 1947 Leningradis) on vene kognitiivteadlane (psühholingvist, neurolingvist ja neurosemiootik). Ta on bioloogiadoktor ja filoloogiadoktor.
Ta on Peterburi Riikliku Ülikooli vabade kunstide ja teaduste teaduskonna professor. Tema peamised uurimisalad on psühho- ja neurolingvistika, kognitiivne psühholoogia, neuroteadus, keele teke, evolutsiooniteooria, tehisintellekt, analüütiline filosoofia ning keele areng ja patoloogia. Tema uurimused on seotud vene keele kandjate mentaalse leksikoni eksperimentaalsete ja kliiniliste uuringutega.
Tema initsiatiivil avati 2000. aastal ülikooli filoloogiateaduskonna üldkeeleteaduse kateedris psühholingvistika eriala.

Haridus ja akadeemilised kraadid

Ta lõpetas Leningradi Riikliku Ülikooli filoloogiateaduskonna inglise filoloogia osakonna. Ülikoolijärgses uurimistöös spetsialiseerus ta eksperimentaalse foneetika alal. Ta kaitses 1977. aastal väitekirjaga "Особенности восприятия человеком низкочастотной амплитудной модуляции звука и амплитудно-модуляционных характеристик речи" kandidaadikraadi füsioloogias ja 1993. aastal doktoritööga "Эволюция языковых и когнитивных функций: физиологические и нейролингвистические аспекты" doktorikraadi korraga kahel teadusalal: keeleteaduse teoorias ja füsioloogias.

Töökäik

Aastani 1998 töötas ta juhtivteadurina Venemaa Teaduste Akadeemia Setšenovi-nimelise Evolutsioonilise Füsioloogia ja Biokeemia Instituudi laborites (bioakustikalabor, inimese aju funktsionaalse asümmeetria labor, sensoorsete süsteemide võrdleva füsioloogia labor).
Ta on Peterburi ülikooli vabade kunstide ja teaduste teaduskonna loodus- ja humanitaarteaduste konvergentsiprobleemide kateedri juhataja, ühtlasi on ta sama teaduskonna kognitiivuuringute labori juhataja.
Ta loeb Peterburi ülikooli arsti-, filoloogia- ja vabade kunstide ja teaduste teaduskonnas üliõpilastele ja aspirantidele psühholingvistika ja neurolingvistika kursust ning kursust "Kognitiivsed protsessid ja aju". Ta peab loenguid ka Euroopa Ülikooli Peterburis aspirantidele.

Tartu Ülikoolis

Ta esines plenaarettekandega 2009. aastal Tartu Ülikoolis toimunud rahvusvahelisel keelekonverentsil "10th Nordic Conference on Bilingualism", kus käsitleti paljusid kakskeelsusega seotud aspekte erinevates maades ja kultuurides (konverentsi korraldas TÜ eesti ja üldkeeleteaduse instituudi eesti keele (võõrkeelena) osakond).
Marko Lelov

Koondisekarjäär

Oma koondisedebüüdi tegi Lelov 29. juulil 1994 Balti turniiril Leedu jalgpallikoondise vastu. 71. minutil vahetas ta välja Dzintar Klavani. Mäng kaotati 3:0. Mängupäeval oli Lelov 20-aastane. Lisaks temale tegid samas mängus oma debüüdi Toomas Tohver, Tarmo Saks ja Ivan O'Konnel-Bronin.
Kurdistani Patriootlik Liit

Kurdistani Patriootlik Liit on Iraagi kurdide vasakpoolne (sotsiaaldemokraatlik) Iraani orientatsiooniga rühmitus, mille juunis 1975 asutas ja mida praegugi juhib Jalal Talabani. 
Rühmituse põhiline mõjupiirkond on Põhja-Iraagi idaosas alad Iraani piiri lähedal. 
Kurdistani Patriootlik liit haldas pärast Lahesõda koos Kurdistani Demokraatliku Parteiga lennukeelutsooni kaitse all hallanud Põhja-Iraaki, mida kurdid nimetavad Kurdistaniks. 
1992. aastal sai rühmitus vabadel valimistel 102-liikmelisse Kurdistani Rahvuskokku 50 kohta.
1995. aastal tekkis Şaddām Ḩusayni võimu alt vabastatud Põhja-Iraagis kodusõda Patriootliku Liidu ja Demokraatliku Partei vahel. Mõlemad pooled püüdsid ära kasutada Iraagi Kurdistani sisenenud Iraagi ja naaberriikide vägesid. Lahingutele tegid lõpu Prantsusmaa, Suurbritannia ja USA väeüksused. 
Rühmitusele alluvas maakaitseväes teenib umbes 50 000 pešmergi, reservis on teist sama palju mehi.
Marti Kuusik

Elulugu

1988 lõpetas Kuusik Rakvere 3. Keskkooli (praeguse Rakvere Reaalgümnaasiumi) ja 1992 Tallinna Tehnikaülikooli tootmise ökonoomika ja juhtimise erialal.
Marti Kuusik töötas 1992–1997 Eesti Ühispangas Rakvere kontori laenuosakonna juhina, 1997–1998 Tallinna Pangas Rakvere kontori juhatajana ja 1998–2006 Hansapangas Kesk-Eesti regiooni direktorina. 2007–2009 tegutses ta Metallihoov OÜs ja 2009–2010 UniCredit Banki Eesti filiaalis. 2010–2013 oli Kuusik ERGO Kindlustuse Põhja regiooni juht (sh alates jaanuarist 2012 ka jaevõrgu juhi ülesannetes) ja 2013–2018 Rakvere Spordikeskuse direktor. 2018. aastast oli ta Threod Systems OÜ tegevjuhi asetäitja.
Äriregistri andmeil ei olnud Marti Kuusik ministrikandidaatide avalikustamise ajal ühegi erakonna liige. Enda sõnul liitus ta EKRE-ga 8. aprillil 2019.  Äriregistri andmetel on Marti Kuusik EKRE liige alates 10.05.2019.

Autojuhtimine alkoholitarbimise jääknähtudega

Hommikul pärast valimisi jäi Kuusik politseile vahele, juhtides autot alkoholitarbimise jääknähtudega (Kuusiku väitel mälu järgi 0,14 promilli), mistõttu ta suunati kohustuslikule liikluskoolitusele.

Seisukohavõtte

Ametisse astumise eel kõneles Kuusik vajadusest e-valimiste süsteemi testida, et teha kindlaks selle usaldusväärsus. Samuti kritiseeris ta maanteeameti prioriteedivalikut ja rõhutas vajadust ehitada neljarealiseks riigi põhimaanteed nagu Tallinna–Tartu, Tallinna–Narva ja Tallinna–Pärnu maantee: "Normaalsete teede ehitamise asemel hangitakse meil üha suuremas koguses kiiruskaameraid. Samas, olukorras, kus riigi põhimaanteed on valmis tegemata, on maanteeamet tõsimeeli kavandamas uut Rakvere-Haljala trassi. See on ebanormaalne." Ka oli ta kriitiline EL-is samal kuul vastu võetud autoriõiguse direktiivi suhtes.
Paralepa rand

Paralepa rand on rand Haapsalus.
See arendati 1928. aastal supelrannaks.
Mihhail Aksjonov

Mihhail Aksjonov (vene Михаил Васильевич Аксёнов; 1864–1912) on vene pedagoog, kodu-uurija.
Ta on uurinud Smolenski kubermangu haridusajalugu.
1891–1895 oli ta vene keele ja kirjanduse õpetaja Kuressaare gümnaasiumis.
Heino Veldi

Heino Veldi (sündinud 26. juunil 1936 Taevere vallas) on eesti põllumajandus- ja tööstusjuht ning riigitegelane.
Ta lõpetas aastal 1955 Suure-Jaani Keskkooli ja aastal 1960 Eesti Põllumajanduse Akadeemia insener-mehaanikuna.
Ta töötas aastatel 1962–1966 Paide rajooni Põllumajandusvalitsuses peainsenerina; aastatel 1966–1979 töötas ta Eesti NSV Põllumajandusministeeriumis valitsuse juhataja ja ministri asetäitjana; aastatel 1979–1981 töötas ta Eesti NSV Põllumajandustehnika komitee esimehena. Aastatel 1981–1983 oli ta Eesti NSV Ministrite Nõukogu esimehe asetäitja, aastatel 1983–1988 Eesti NSV Ministrite Nõukogu esimehe esimene asetäitja, olles aastatel 1985–1988 veel Eesti NSV Agrotööstuskomitee esimees. Aastatel 1989–1992 oli ta NSV Liidu Välisministeeriumi Taani saatkonna põllumajandusnõunik. Aastatel 1992–1994 oli ta Eesti Vabariigi Põllumajandusministri nõunik. Aastatel 1994–2000 oli ta "AS Kuusalu Tehas" peadirektor.
Ta oli NSV Liidu Ülemnõukogu XI koosseisu saadik ja Eesti NSV Ülemnõukogu X koosseisu saadik.
Tema hobiks on jahindus.
Monte Carlo analüüs

Ajalugu

Monte Carlo analüüsi esialgset versiooni kasutasid Prantsuse teadlased Louis LeClerc ja Comte de Buffon juba 18. sajandil – Buffoni nõela eksperiment . Tänapäeval kasutusel olev Monte Carlo simulatsioon on nime saanud Monte Carlo linna järgi, mis on kuulus hasartmängude poolest. Monte Carlo analüüsi kasutati juba II maailmasõja ajal Alamose teaduslaboris tuumapommi väljatöötamisel . Monte Carlo analüüsi hakati laialdasemalt kasutama 1980-ndatel koos Bayesi meetodi kasutamisega .

Kasutamine rahanduses

Rahanduses kasutatakse Monte Carlo analüüsi peamiselt investeerimisotsuste analüüsimiseks. Näiteks võimaldab see meetod prognoosida aktsiate, kinnisvara jms hindu.

Näide

Sisendparameetrite valimine: Vaadeldava perioodi pikkuseks valitakse 36 kuud, oodatav investeeringu tootlus 7% ja volatiilsus 15%. Investeeritav summa on $10. Eelduseks on, et andmed on normaaljaotusega ning iteratsioonide arv 500. 
Monte Carlo analüüsi tulemus näitab, et parima stsenaariumi korral kasvab investeeritud raha kolme aasta jooksul ligikaudu $25-ni ja halvimal juhul väärtus väheneb ligikaudu poole võrra, keskmine tulemus on $12.30.
Miljoni iteratsiooni korral on väärtused järgmised: keskväärtus $12.33, maksimum $42.00 ja miinimum $3.20. Sõltuvalt iteratsioonide arvust keskväärtus suurel määral ei muutu, sest iteratsioonide arvu suurenemisel pigem tuuakse välja ekstreemsemad stsenaariumid.

Näide

Projekti prognoositava kestuse hindamiseks kasutatakse Monte Carlo analüüsi. Projekt koosneb kolmest etapist: kirjutamine, graafikute koostamine ja multimeedia elemendid. Põhinedes kogemusel ja teiste hinnangul määratakse parim, kõige tõenäolisem ja halvim stsenaarium. Sisestatud stsenaariumite põhjal valib Monte Carlo simulatsioon sisendväärtused juhuslikult ning genereerib võimalikud tulemused, iteratsioonide arv on 500. Analüüsi tulemusena selgub, et projekti kestus on vahemikus 11–23 päeva ning analüüsi abil saab hinnata kestuse tõenäosust. Näiteks selgub, et tõenäosus projekt lõpetada kuni 17 päeva jooksul on 33% ning kuni 19 päeva jooksul on tõenäosus 88%. Suurima tõenäosusega on projekti kestus 19–20 päeva.
Rasmus Rändvee

Eesti Laul

2013. aasta Eesti Laulul osales Rasmus Rändvee Facelift Deeri koosseisus looga "Dance", mis jäi finaalis seitsmendale kohale.
2017. aastal osales Rasmus Rändvee Eesti Laulul oma esimese soolosingliga "This Love", mille kaasautorid olid Bert Prinkenfeld, Stewart James Brock ja Ewert Sundja. Lugu pälvis sooja vastuvõtu ning pääses finaali, saavutades lõpuks kolmanda koha.

Album

"Facelift Deer"(2013: Universal Music Oy)

Singlid

"This Love" (2016: Made in Baltics)
"Falling in love with you" (2018: Made in Baltics)
"Kas süda veel lööb" (2019: Made in Baltics)
Digitaalne abonendiliin

Digitaalne abonendiliin (ingl Digital Subscriber Line, DSL) on üle tavaliste vaskpaarkaablite (näiteks telefoniliinide) töötavate andmeside juurdepääsutehnoloogiate koondnimetus. Selle alla kuuluvad näiteks ADSL, ADSL2+, VDSL. Neist täiuslikem on praegu VDSL2, mis ühendab mitme varasema tehnoloogia eeliseid. Omavahelised erinevused seisnevad põhiliselt selles, kas on keskendutud rohkem allalaadimissuunas andmesidele või vajatakse mõlemasuunaliselt samaväärset ühendust; kas vajatakse suurt kiirust lühema vahemaa taha või peab vahemaa olema võimalikult suur, aga saavutatav kiirus võib olla väiksem.
Eugen Erbe (sündik)

Eugen Erbe (5/17. november 1847 – 22. jaanuar/4. veebruar 1908) oli saksa päritolu Tallinna sündik ja raehärra.
Ta õppis aastail 1866–1871 (cand. jur.) Tartu ülikooli õigusteaduskonnas.
Ta oli 1871–1873 meeskohtu auskultant, alates 1873 Eestimaa ülemmaakohtu ja Tallinna rae advokaat, 1873–1878 Lääne-Järva meeskohtu sekretär, 1878–1887 Tallinna alamkohtu sekretär, alates 1883 linnanõunik, 1887 raehärra ja alamkohtu esimees, 1889 viimane Tallinna sündik. 1905–1906 oli ta Tallinna linnapea kohusetäitja.
Lahus

Kolloidlahused

Lahuste all mõistetakse tavaliselt niinimetatud tõelisi lahuseid. Neist eristuvad kolloidlahused ehk pihused, mida võib iseloomustada kui heterogeenset süsteemi.
Kolloidlahused on sellised heterogeensed lahused, mis silmaga vaadates tunduvad ühtlased. Seega segades liiva vette me kolloidlahust ei saa, sest liivaterad on palja silmaga nähtavad. Osakeste suurus kolloidlahuses on 1–100 nm.
Kolloidlahused ei ole termodünaamiliselt stabiilsed. See tähendab seda, et aja jooksul kolloidlahus laguneb näiteks sademe tekke näol.
Tay Zonday

Tay Zonday (õieti Adam Nyerere Bahner; sündinud 1982 Minneapolises) on Ameerika Ühendriikide laulja ja näitleja.
Stylianós Venetídis

Stylianós Venetídis (ka Stélios Venetídis; sündinud 19. novembril 1976) on Kreeka jalgpallikoondise endine kaitsja, Euroopa meister (2004).
Kreeka rahvuskoondises mängis ta 2004. aastani. Debüüt koondises oli 20. augustil 1999.

Isiklikku

Stylianós Venetídis on 176 cm pikk ja kaalub 68 kg.
EURO 2004 – Kreeka rahvuskoondis
1 Nikopolídis • 2 Seitarídis • 3 Venetídis • 4 Dabízas • 5 Déllas • 6 Basinás • 7 Zagorákis • 8 Giannakópoulos • 9 Charistéas • 10 Tsiártas • 11 Nikolaḯdis • 12 Chalkiás • 13 Katergiannákis • 14 Fýssas • 15 Vrýzas • 16 Kafés • 17 Georgiádis • 18 Goúmas • 19 Kapsís • 20 Karagkoúnis • 21 Katsouránis • 22 Papadópoulos • 23 Lákis • treener Rehhagel
Tarmo Randvee

Tarmo Randvee (aastani 1935 Feliks Edmund Kirkmann, 26. august 1909 Tallinn – 26. mai 1992 Tallinn) oli Eesti tehnikateadlane.

Elulugu

Tarmo Randvee oli töölise poeg.
Lõpetas 1929 Tallinna Riigi Tehnikagümnaasiumi, 1933 Tallinna Tehnikumi ehitustehnikuna ja 1941 TTÜ ehitusinsenerina; tehnikakandidaat (1953, Tallinna Polütehniline Instituut), väitekiri "Ratsionaalsed paeseinad". Oli 1943 Sverdlovskis Uurali Industriaalinstituudi teadur, 1943–44 Moskvas Eesti NSV Ministrite Nõukogu juures asuva Tööstuse Teadusliku Uurimise Instituudi teadusdirektor, 1947–78 TTÜ ehitustehnoloogia kateedri õppejõud: aastast 1956 dotsent, 1948–62 kateedri juhataja.

Teadustöö

Uurimisvaldkond: looduskivist suurplokkide valmistamise tehnoloogia ja tugevus ning silikaatbetoonist seina-, vahelae- ja sillusplokkide tugevus. 25 teadustrükist.
Kōrli Stalte

Kōrli (Karl) Stalte (10. august 1870 Ire – 12. jaanuar 1947) on liivi ühiskonnategelane, kirjanik, liivi kultuuri uurija; üks tuntumaid liivlasi üldse.
Ta kirjutas sõnad liivi rahvushümnile "Min izāmō".

Isiklikku

Kōrli poeg oli liivi folklorist ja poliitik Dainis Stalts. Kōrli pojatütar on liivi laulja ja rahvamuusik Julgī Stalte; pojapoeg Dāvis Stalts on muusik ja poliitik, ta oli aastatel 2011–2014 Seimi liige.
Cécile La Grenade

Cécile La Grenade on Grenada ettevõtja, alates 7. maist 2013 Grenada kindralkuberner.
Ta on õppinud USAs toiduainete töötlemise tehnoloogiat.
Stepivuril

Stepivuril (Syrrhaptes paradoxus) on vurillaste sugukonda kuuluv linnuliik, kes on levinud Kesk-Aasias.
Teda on haruldase eksikülalisena nähtud ka Eestis.
Obinitsa raamatukogu

Obinitsa raamatukogu on raamatukogu Võru maakonnas Setomaa vallas Obinitsa külas.
Raamatukogu juhataja on Tiina Lillmaa.
Raamatukogu loodi 5. veebruaril 1925 Meremäe vallanõukogu otsusega.
Sergei Prihodko

Sergei Prihodko (vene keeles Сергей Сергеевич Приходько; sündinud 9. mail 1984 Leningradis) on Venemaa jalgpallur.
2012 mängis ta klubis JK Narva Trans.
Destiny's Child

Destiny's Child on USA bänd, kes viljeleb R&B-d.
Johann Gottfried Galle

Johann Gottfried Galle (9. juuni 1812 Radis – 10. juuli 1910 Potsdam) oli Saksa astronoom.
Lõpetas Berliini Humboldti Ülikooli ja 1835 alustas tööd Berliini observatooriumis. Aastail 1851–1897 oli ta Berliini observatooriumi direktor.
Aastal 1846 avastas ta Urbain Jean Joseph Le Verrier' arvutuste põhjal vaatlusi tehes Neptuuni.
Kärmu (Maardu)

Kärmu on Maardu linnaosa (maa-ala), mis jääb Vana-Narva maantee äärde.
Blokkmaatriks

Maatriksite teoorias (matemaatika harus) nimetatakse blokkmaatriksiks maatriksit, mille elementideks on omakorda maatriksid. Viimaseid nimetatakse blokkideks. Iga maatriksit saab käsitleda blokkmaatriksina, mis koosneb ühest blokist.

Definitsioon

Olgu iga i = 1, . . . , k, j = 1, . . . , l jaoks antud mᵢ × nⱼ-maatriks A_{ij} (m_i ja n_j on naturaalarvud, mis sõltuvad vastavalt i-st ja j-st). Blokkmaatriksiks nimetatakse maatriksit A = (A_{ij}); maatrikseid A_{ij} nimetatakse maatriksi A blokkideks.

Blokk-kolmnurkmaatriksid

Blokk-kolmnurkmaatriksid on kolmnurkmaatriksid, mille elementideks on blokid (ehk maatriksid). Analoogselt kolmnurkmaatriksitega saab rääkida ülemistest ja alumistest blokk-kolmnurkmaatriksitest.
Aleksander Johannes Rammul

Aleksander Johannes Rammul (4. juuni 1875 Tartu – 23. veebruar 1949 Berliin) oli Eesti hügieenik.

Elulugu

Aleksander Johannes Rammul oli kaupmehe poeg.
Lõpetas 1899 TÜ; meditsiinidoktor (1909, Odessa Ülikool), väitekiri käsitles Odessa Ülikooli hoonete keskkütte ja ventilatsiooni hügieenilisi mõjusid. 1899–1903 TÜ hügieeniinstituudis professor G. Hlopini assistent, Oli 1903–1905 Odessas Novorossija Ülikoolis assistent, 1905–1911 Moskva veevärgi keemilis-bakterioloogilise labori juhataja, 1911–1915 Moskva linna tervishoiuarst ja ühtlasi Moskva Ülikooli eradotsent, 1915–1920 Kaasani Ülikooli erakorraline professor, 1920–1940 TÜ tervishoiuinstituudi juhataja ja professor, aastast 1940 emeriitprofessor. Läks 1944 Saksamaale.

Teadustöö

Uurimisvaldkond: joogivee ja koolitervishoiu küsimused, meditsiinigeograafia (tema juhtimisel korraldati kõigi Eesti maakondade meditsiinigeograafilised uuringud, mille tulemused avaldati 1928–1938). Üks Tervishoiumuuseumi asutajaid, osales karskus- ja eugeenilises liikumises.
Saiakopli vald

Saiakopli vald (saksa keeles Neuhoff) oli vald Järvamaal Ambla kihelkonnas. Vald eksisteeris 1866–1892 ja siis liideti Saiakopli vald Koigi vallaga.
Valla alal asus Saiakopli mõis.
Kaarnakivi (rahvausund)

Kaarnakivi (saarlaste kõnepruugis: korbikivi) on rahvausundis sile must kivi, millel arvati olevat maagilisi omadusi. Nimetus "kaarnakivi" tuleb sellest, et uskumuse järgi võis neid leida kaarna pesast, kusjuures kaaren olevat toonud selle Ees-Aasiast Jordani jõelt vm kaugelt soojalt maalt.
Usuti, et kaarnakivi leidja saab targemaks ja suudab mõista lindude keelt. Kaarnakivi vahendusel püüti ravida ka haigusi (nt silmapõletikku).
Arvatakse, et kaarnakivi on geoloogiliselt belemniit.
Koila linnamägi

Koila linnamägi on neemiklinnuse tüüpi linnamägi Lääne-Virumaal Viru-Nigula vallas.
Peeter Suure orden

Peeter Suure orden (vene keeles орден Петра Великого) oli Venemaa ühiskondlik teenetemärk, mida andis välja aastatel 2000–2008 tegutsenud Julgeoleku, Riigikaitse ja Õiguskaitse Probleemide Akadeemia.
Ordenil oli kolm järku. Ordeniga võidi autasustada kodanikke "ennastsalgava teo, mehisuse, julguse ja kangelaslikkuse eest sõjaväe-, teenistus- või kodanikukohuse täitmisel; riikliku, tööstuse, teadus-, sotsiaal-, kultuuri-, ühiskondliku tegevuse või heategevuse valdkonna silmapaistvate saavutuste eest, mille eesmärk on Venemaa riigi tugevdamine".
Peeter Suure ordeniga autasustati ka mitmeid Venemaa linnu, näiteks on selle autasu pälvinud Podolsk ja Tjumen.
Julgeoleku, Riigikaitse ja Õiguskaitse Probleemide Akadeemia andis välja ka mitmeid teisi Venemaa ajalooliste suurkujude nimedega ordeneid. Akadeemia sundlikvideerimisel 2008. aastal heideti neile ette riiklikele autasudele sarnaste teenetemärkide jagamist, samuti riiklikele tunnistustele sarnaste diplomite ja tunnistuste väljastamist ning riiklikele aunimetustele sarnaste tiitlite jagamist. Akadeemia jagatud autasud tunnistati tagantjärele kehtetuks.
2017. aasta Euroopa U23 meistrivõistlused kergejõustikus

2017. aasta Euroopa U23 meistrivõistlused kergejõustikus toimusid 13.–16. juulini Poolas Bydgoszczis Zdzisław Krzyszkowiaki staadionil. Need olid järjekorras 11. Euroopa U23 meistrivõistlused kergejõustikus. Varem olid Euroopa U23 meistrivõistlused kergejõustikus toimunud Bydgoszczis
Prantsusmaa jalgpallikoondis 1930. aasta jalgpalli maailmameistrivõistlustel

Prantsusmaa jalgpallikoondis 1930. aasta jalgpalli maailmameistrivõistlustel

Mängijad

Ernest Liberati
Marcel Pinel
Alex Villaplane
Emile Veinante
Marcel Langiller
Alex Thepot
Edmond Delfour
Marcel Capelle
Celestin Delmer
Lucien Laurent
Augustin Chantrel
Jean Laurent
Andre Tassin
Etienne Mattler
Nouma Andoire
Andre Maschinot

Treener

Raoul Caudron